paragraph_text: Izdanja naklade Albini se mogu datirati prema informacijama na poleđini, posebice prema adresi naklade Albini u određenom razdoblju. Zabavne skladbe su imale raskošne naslovnice, a ozbiljne su skladbe imale jednobojnu. Na naslovnicama su se nalazili podatci o autoru skladbe, nazivu naklade, adresi nakladničke kuće i naslov. Naslovnice izdanja zabavne glazbe imaju i ime izvođača, kao i cijenu. Na poleđini izdanja su bile reklame za nova izdanja naklade Albini, knjižare, apoteke, izdavače gramofonskih ploča itd., kao i adresa naklade Albini. Na izdanjima šlagera mogu se naći i reklame za filmove i operete, te je uz njih vezan i najveći broj objavljenih naslova. Naklada Albini je mnogo manje objavljivala ozbiljnu glazbu jer to nije bilo unosno kao objavljivanje one zabavne. Objavljivali su ozbiljne skladbe isključivo domaćih skladatelja, najviše Jakova Gotovca.